b'\n_START_ARTICLE_\nRupnikova linija\n_START_SECTION_\nVzrok za nastanek linije\n_START_PARAGRAPH_\nLeta 1918 je Avstro-Ogrska po dolgi in mu\xc4\x8dni vojni razpadla. Voditelji novonastale dr\xc5\xbeave Slovencev, Hrvatov in Srbov so zaman pri\xc4\x8dakovali, da bodo Italijani spo\xc5\xa1tovali samoodlo\xc4\x8dbo narodov, ki jo je po koncu vojne razglasil ameri\xc5\xa1ki predsednik Wilson. Ta je povzro\xc4\x8dila nastanek mnogih novih dr\xc5\xbeav, ki so bile prej v sklopu habsbur\xc5\xa1kega in nem\xc5\xa1kega cesarstva. Italijani so imeli druge na\xc4\x8drte: na pogajanjih v Versaillesu so odlo\xc4\x8dno zahtevali izpolnitev do tedaj tajnega londonskega pakta. Medtem so njihove enote vse globlje prodirale v slovensko de\xc5\xbeelo in jo razgla\xc5\xa1ale za italijansko. Ustavila jih je \xc5\xa1ele enota srbskega majorja Stevana \xc5\xa0vabi\xc4\x87a, ki je na pro\xc5\xa1njo ljubljanskega narodnega sveta iz skupine biv\xc5\xa1ih srbskih vojnih ujetnikov organizirala enoto, ki je Italijanom v Vrhniki blokirala pot v Ljubljano. Vendar so bili ti takrat \xc5\xbee dale\xc4\x8d za \xc4\x8drto, ki jo je omenjal londonski sporazum. Dr\xc5\xbeava Slovencev, Hrvatov in Srbov je obstajala zelo kratek \xc4\x8das; zaradi politi\xc4\x8dnih pritiskov sosednih dr\xc5\xbeav se je morala zdru\xc5\xbeiti z Kraljevino Srbijo in tako je nastala Kraljevina SHS. Ta je 12. novembra 1920 v italijanskem letovi\xc5\xa1\xc4\x8du Rapallo podpisala pogodbo, s katero je bila dokon\xc4\x8dno dolo\xc4\x8dena meja med Italijo in kraljevino SHS. Kasneje je postala znana kot rapalska meja. Potekala je po \xc4\x8drti Pe\xc4\x8d, Jalovec, Triglav, Bogatinsko sedlo, Mo\xc5\xbeic, \xc4\x8crni vrh nad Cerknem, Blego\xc5\xa1, Bevkov vrh, Hotedr\xc5\xa1\xc4\x8dica, Planina, Javorniki, Bi\xc4\x8dka gora, Sne\xc5\xbenik, Kastav in Reka. Glede na dolo\xc4\x8dila londonskega pakta je bila SHS prikraj\xc5\xa1ana za Trbi\xc5\xbe ter za \xc5\xa1iroko dolino med novonastalo mejo in Nanosom,Seno\xc5\xbee\xc4\x8dami in Kne\xc5\xbeakom z mestoma Postojna in Pivka. Dejansko pa je bilo izgubljeno celotno slovensko primorje skupaj z Istro in Trstom, nekaj let kasneje pa so izgubili \xc5\xa1e Reko, ki naj bi bila odprto mesto pod nadzorom obeh dr\xc5\xbeav._NEWLINE_Nova meja je popolnoma spremenila \xc5\xbeivljenje ljudi, mnogi so zaradi meje izgubili vir zaslu\xc5\xbeka. Zaradi rev\xc5\xa1\xc4\x8dine je za\xc4\x8delo cveteti tihotapstvo oz. kontrabant. Tihotapili so vse od moke, mesa in cigaret pa do v\xc5\xbeigalic. Najdonosnej\xc5\xa1e je bilo tihotapljenje \xc5\xbeivine in konj. Tihotapstvo je bilo smrtno nevarno, vendar je z njim marsikdo tudi obogatel._NEWLINE_Prvi so za\xc4\x8deli mejo utrjevati Italijani. Ti so za\xc4\x8deli postavljati utrjene voja\xc5\xa1nice \xc5\xbee v dvajsetih letih prej\xc5\xa1njega stoletja. Uradno pa se je za\xc4\x8delo utrjevati januarja 1931, ko so za\xc4\x8deli z izgradnjo ve\xc4\x8djega \xc5\xa1tevila podzemnih in nadzemnih utrdb in kasarn, povezanih v Alpski zid. Na utrjevanje meje so pomislili tudi Jugoslovani. Prva pobuda se je pojavila leta 1926, vendar se vse do leta 1935 ni zgodilo ni\xc4\x8d posebnega._NEWLINE_Vzrokov za nastanek Rupnikove linije je ve\xc4\x8d, od gospodarskih, politi\xc4\x8dnih in dru\xc5\xbebenih. Prva svetovna vojna v Evropi ni prinesla sprememb, ki so si jih ljudje \xc5\xbeeleli, mnogi narodi so bili nad razpletom vojne razo\xc4\x8darani, \xc5\xa1e posebej pa Nemci, ki so vojno izgubili. Pojavljati sta se za\xc4\x8dela fa\xc5\xa1izem in nacizem, ki sta \xc5\xbeelela popraviti stare krivice. Vse to je pripeljalo do nove oboro\xc5\xbeevalne tekme. Evropske dr\xc5\xbeave, ki so bile \xc5\xa1e vedno pod mo\xc4\x8dnim vtisom mu\xc4\x8dnega bojevanja v blatnih strelskih jarkih, so svoje ozemlje \xc5\xbeelele zavarovati z mogo\xc4\x8dnimi utrdbami iz \xc5\xbeeleza in betona. Tako so za\xc4\x8dele nastajati slavna francoska Maginotova linija in njej nasproti stoje\xc4\x8da nem\xc5\xa1ka Siegfridova linija, pa tudi manj znana \xc5\xa1vicarska Nacionalna pregrada, Mannerheimova linija na Finskem, gr\xc5\xa1ka linija Metaxas in italijanska Vallo Alpino oz. Alpski zid, nasproti katerega je stala Rupnikova linija.'